R-kioski

R-kioski Oy on norjalaisen Reitan Conveniencen omistama valtakunnallinen, kauppiasvetoinen kioskiketju. Ketjuun kuuluu Suomessa noin 330 R-kioskia,, joista suurin osa on franchise-sopimuksen piirissä.

Ketjun nimessä R-kirjain tuli aiemmin sanasta Rautatiekirjakauppa, sittemmin Rautakirja. Kansanomaisemmin kioskeista käytetään nimitystä ”Ärrä”. R-kioskin logo uudistui vuonna 2024, kun yritys teki brändiuudistuksen.

R-kioskien valikoimaan kuuluu mukaan otettavan ruuan ja juoman myyminen. Lisäksi kioskien palveluvalikoimaan kuuluu muun muassa VR:n junalippujen myyminen, puhelinliittymäpakettien myyminen, Veikkauksen pelit sekä postipakettien lähettäminen ja vastaanottaminen. Pääkaupunkiseudun R-kioskeilla on myös mahdollista ladata HSL:n matkakortteja.

 Historia 
R-kioskiketjun historia alkaa vuodesta 1910, jolloin Kustannusosakeyhtiö Otava, Sanoma Osakeyhtiö (nyk. Sanoma Media Finland), Uuden Suomettaren Oy, Hufvudstadsbladet Ab sekä eräät muut yhtiöt perustivat Rautatiekirjakauppa Osakeyhtiön, vuodesta 1974 Rautakirja Oy. Sen tarkoitus oli myydä sanomalehtiä sekä kirjallisuutta rautatieasemilla.

Vuonna 1911 suomalaiseen asemakuvaan saapuivat ensimmäiset 30 kirjakaupan kioskia. Myös lehtien junamyynti alkoi. Vuonna 1920 yhtiöllä oli jo yli 100 kioskia ja muuta toimipistettä. 1920-luvun lopussa toimipaikkojen määrä oli 140, junamyyntiä suoritettiin 70 myyjän voimin, katukauppiaita oli 300 ja muita tuotteiden jälleenmyyjiä 500. Henkilöstöä yhtiöllä oli 380. Vuonna 1933 yhtiö perusti ensimmäiset kioskinsa rautatiealueiden ulkopuolelle. Samalla aloitettiin valokuvausfilmien, tupakan ja makeisten myyntikokeilu. Veikkaustoiminnan alkaessa Suomessa vuonna 1940 useimmat Rautakirjan kioskit toimivat veikkausasioimistoina jo ensimmäisestä kierroksesta lähtien.

Vuonna 1958 yhtiö otti käyttöön uuden logon, ja uudet kioskit saivat suoraan nimekseen R-kioski. R-kioskeja perustettiin nopeasti useisiin ostoskeskuksiin. Viidessadas R-kioskin toimipiste avattiin vuonna 1971. Videofilmien vuokraus alkoi vuonna 1982, ja kolme vuotta myöhemmin R-kioskeja olikin jo yli 800 kappaletta eri puolilla Suomea. Rautakirjan entinen pääkonttori ja portinvartijan koppi Vantaan Hämeenkylässä edustavat merkittävää 1970-luvun teollista rakennusperintöä.

Vuosituhannen vaihteessa R-Kioskissa myytiin kortin muotoisia CD-levyjä nimellä PlayCard. Kyseessä oli pelisarja, joka käsitti 24 yksinkertaista peliä. Esimerkkeinä Skate ja Trally.

Vuonna 2004 R-kioskeissa otettiin käyttöön uusi myymäläjärjestelmä, joka mahdollisti uusien tuotteiden sekä palveluiden tarjoamisen kioskeissa, ja sitä käyttivät hyväkseen muun muassa TeliaSonera (puheajan lataus) ja Lippupalvelu.

Vuonna 2012 Sanoma Oy myi R-kioskit ja Rautakirja-tavaramerkin norjalaiselle Reitan Conveniencelle. 2013 julkaistiin R-kioskin kanta-asiakasmobiilisovellus, joka oli saatavilla Windows Phone Store-, Google Play- ja App Store -sovelluskaupoista.

Lokakuussa 2021 avattiin ensimmäinen ilman henkilökuntaa toimiva R-kioski Helsingin Viikkiin. Kesäkuussa 2023 pääkonttori muutti Espoon Leppävaaraan.

Syyskuussa 2025 yrityksen toimitusjohtajana aloitti Niklas Lilius.

Ajan saatossa yrityksen tunnuslauseina ovat toimineet mm. ”Sellaisena kuin sinä haluat”, ”Kaikki käy”, ”Äkkiä R-kioskille”, ”Kaiken lisäksi lähellä” ja ”Nopeaa ja mukavaa on asiointi”''.

 Kuvia 

 Lähteet 

Aiheesta muualla

 R-kioskin nettisivut

Luokka:Suomalaiset kauppaketjut
Luokka:Kioskit
Luokka:Seulonnan keskeiset artikkelit
Luokka:Hämeenkylä